19.		Žiadosť o odpustenie poriadkovej pokuty (§ 45 ods. 3 ZoSK)
Matej Mráz, Borová ul. č. 1765/35, 036 01 Martin			Okresný úrad 
						Odbor všeobecnej vnútornej správy
V Martine 6. 1. 2023					Ul. A. Kmeťa č. 17, 036 01 Martin
Vec:	Žiadosť o odpustenie poriadkovej pokuty
Rozhodnutím Okresného úradu, odboru všeobecnej vnútornej správy, Ul. A. Kmeťa č. 17, 036 01 Martin č. j.: A/2022/9876/Ac zo dňa 22. 12. 2022, mi bola uložená poriadková pokuta vo výške 33 € (slovom tridsaťtri eur) za to, že som sa dňa 20. 12. 2022 nedostavil na ústne pojednávanie nariadené správnym orgánom v priestupkovej veci vedenej proti Ladislavovi Horovi, obvinenému z priestupku proti verejnému poriadku podľa § 47 ods. 1 písm. b) zákona č. 372/1990 Zb. o priestupkoch v znení neskorších predpisov.
Ústneho pojednávania som sa nezúčastnil z dôvodu, že v dňoch 17. až 19. 12. 2022 som bol vyslaný na zahraničnú pracovnú cestu a pre nepriaznivé počasie som sa dňa 19. 12. 2022 nemohol vrátiť domov. Do miesta môjho bydliska som prišiel až 20. 12. 2022 vo večerných hodinách. O tejto skutočnosti predkladám správnemu orgánu potvrdenie môjho zamestnávateľa o vykonaní pracovnej cesty a písomnú výpoveď môjho kolegu, s ktorým som na pracovnej ceste bol.
Vzhľadom na uvedené skutočnosti, s poukázaním na ust. § 45 ods. 3 zákona č. 71/1967 Zb. o správnom konaní v znení neskorších predpisov, žiadam správny orgán o odpustenie uloženej pokuty.
	Matej Mráz
Prílohy: 
1.	Potvrdenie zamestnávateľa
2.	Písomná výpoveď zamestnanca
Poznámka
Poriadkové opatrenia slúžia na to aby správny orgán mohol zabezpečiť dôstojný a nerušený priebeh správneho konania.
Zákon o správnom konaní rozlišuje dva druhy poriadkových opatrení:
•	poriadkovú pokutu,
•	vykázanie osoby z miesta pojednávania.
Sankciu poriadkovej pokuty môže správny orgán uložiť nielen účastníkom konania, svedkom a iným osobám, ktoré sa zúčastňujú na konaní, ale aj iným prítomným na ústnom pojednávaní.
Poriadkovú pokutu možno uložiť aj v kumulácii s vykázaním osoby z miesta pojednávania. 
Poriadkovú pokutu možno uložiť tomu, kto
•	sa nedostaví na výzvu správneho orgánu,
•	ruší napriek predchádzajúcemu napomenutiu poriadok (zasahovanie do konania),
•	 bezdôvodne odmieta svedeckú výpoveď, predloženie listiny alebo vykonanie obhliadky.
Uloženie poriadkovej pokuty sa uskutočňuje formou rozhodnutia, proti ktorému je prípustné odvolanie.
Zákon o správnom konaní (§ 45 ods. 3) umožňuje správnemu orgánu uloženú pokutu dodatočne odpustiť. Ide o osobitnú formu autoremedúry. Návrh na odpustenie poriadkovej pokuty môže uplatniť priamo správny orgán alebo inak na podnet účastníka. Odpustenie poriadkovej pokuty sa uskutočňuje formou rozhodnutia.